b'\n_START_ARTICLE_\nSuolaj\xc3\xa4rvi\n_START_PARAGRAPH_\nSuolaj\xc3\xa4rvi on laskujoeton j\xc3\xa4rvi, jonka vesi suolapitoista. Suolaa ker\xc3\xa4\xc3\xa4ntyy j\xc3\xa4rviin maaper\xc3\xa4st\xc3\xa4 ja kivist\xc3\xa4 joista sadevesi liuottaa ioneja. Ioneista yleisimpi\xc3\xa4 ovat natrium ja kloridi jotka ker\xc3\xa4ytyv\xc3\xa4t meriin ja j\xc3\xa4rviin suolana. Kun j\xc3\xa4rvest\xc3\xa4 haituu vett\xc3\xa4 ja siihen tulee uutta vett\xc3\xa4 johon on liuennut maanpinnalta ja maaper\xc3\xa4st\xc3\xa4 ioneja se alkaa v\xc3\xa4kev\xc3\xb6itym\xc3\xa4\xc3\xa4n jolloin suolojen m\xc3\xa4\xc3\xa4r\xc3\xa4 lis\xc3\xa4\xc3\xa4ntyy. Useimmat suolaj\xc3\xa4rvet sijaitsevat kuivilla ja kuumilla alueilla, kuten aavikkoseuduilla koska siell\xc3\xa4 vesi haihtuu nopeasti. Ne saattavat jopa kuivua kokonaan kuivan kauden aikana. Veden mineraalit ja suolat kiteytyv\xc3\xa4t pohjalle ja rannalle veden haihtuessa. Suolaj\xc3\xa4rven suoloilla on yleens\xc3\xa4 samat runsaussuhteet kuin valtameren veden sis\xc3\xa4lt\xc3\xa4mill\xc3\xa4 suoloilla. Yleisesti suolaj\xc3\xa4rvien vesi on jopa tavallista merivett\xc3\xa4 suolaisempaa. _NEWLINE_Veden suolaisuus ilmaistaan promilleina. Makeaksi vedeksi katsotaan vesi jossa on suolaa v\xc3\xa4hemm\xc3\xa4n kuin 0,5 promillea. Murtovesi on vett\xc3\xa4 jossa on suolaa 0,5\xe2\x80\x9325 promillea ja merivedess\xc3\xa4 on 25\xe2\x80\x9340 promillea suolaa. Yli 40 promillea sis\xc3\xa4lt\xc3\xa4v\xc3\xa4 vesi on hypersuolaista vett\xc3\xa4. _NEWLINE_Kaspianmeren suolapitoisuus on 5\xe2\x80\x9310 promillea joten se lasketaan murtovedeksi. Aralj\xc3\xa4rven suolapitoisuus oli aikaisemmin vain 10 promillea mutta kuivumisen my\xc3\xb6t\xc3\xa4 suolapitoisuus on noussut 110 promilleen, mutta p\xc3\xa4\xc3\xa4allas kuivui elokuussa 2014 kokonaan. Vertailun vuoksi It\xc3\xa4meren suolaisuus on Suomen alueilla 4\xe2\x80\x938 promillea. Esimerkkej\xc3\xa4 hypersuolaisista j\xc3\xa4rvist\xc3\xa4 ovat Iso Suolaj\xc3\xa4rvi jonka suolapitoisuus on vuodeata 1985 vaihdellut 60\xe2\x80\x93270 promillen v\xc3\xa4lill\xc3\xa4 ja Kuollutmeri jonka suolapitoisuus on noin 250 promillea. Urmiaj\xc3\xa4rven, joka on Iranin toiseksi suurin suolaj\xc3\xa4rvi Kaspianmeren j\xc3\xa4lkeen, suolapitoisuus on ollut noin 300 promillea, ja se on ollut vaarassa kuivua kokonaan, mutta vuoden 2019 tulvat lis\xc3\xa4siv\xc3\xa4t sen pinta-alaa 3\xc2\xa0000 neli\xc3\xb6kilometriin ja syvyytt\xc3\xa4 62 senttimetri\xc3\xa4 vuoteen 2018 verrattuna. _NEWLINE_Suolaj\xc3\xa4rvet luokitellaan tavallisesti niiden sis\xc3\xa4lt\xc3\xa4m\xc3\xa4n yleisimm\xc3\xa4n tai joskus poikkeuksellisen suolan mukaan. Suolaj\xc3\xa4rvityyppej\xc3\xa4 voivat olla tavalliset suolaj\xc3\xa4rvet, joissa suola muodostuu l\xc3\xa4hinn\xc3\xa4 ruokasuolasta, ja soodaj\xc3\xa4rvet, natronj\xc3\xa4rvet ja booraksij\xc3\xa4rvet. T\xc3\xa4rkeimm\xc3\xa4t suolaj\xc3\xa4rvien sis\xc3\xa4lt\xc3\xa4mist\xc3\xa4 suoloista ja mineraaleista ovat natriumkloridi, magnesiumkloridi, magnesiumsulfaatti ja kalsiumsulfaatti. N\xc3\xa4ill\xc3\xa4 mineraaleilla on paikoin suurikin taloudellinen merkitys.'